Komisijos reglamentas (EB) Nr. 203/98
1998 m. sausio 26 d.
iš dalies keičiantis Reglamentą (EEB) Nr. 4154/87, nustatantį analizės metodus ir kitas technines sąlygas, kurios būtinos taikant importo tvarką prekėms, pagamintoms iš perdirbtų žemės ūkio produktų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės prekių nomenklatūros bei dėl Bendrojo muitų tarifo [1] su paskutiniais pakeitimais, padarytais Komisijos reglamentu (EB) Nr. 2509/97 [2], ypač į jo 9 straipsnį,
kadangi siekiant užtikrinti vienodą prekių, kurioms taikomas Tarybos reglamentas (EB) Nr. 3448/93 [3] importo visoje Bendrijoje tvarką, reikia pakeisti Komisijos reglamento (EEB) Nr. 4154/87 [4] nuostatas dėl pieno riebalų nustatymo;
kadangi už tokį tyrimą atsakingų laboratorijų atlikti tyrimai ir bandymai rodo, kad tinkamiausia yra 1 straipsnyje nustatyta tvarka;
kadangi šiame reglamente numatytos priemonės atitinka Muitų kodų komiteto Tarifų ir statistinės nomenklatūros skyriaus nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 4154/87 2 straipsnio 3 dalis keičiama ir išdėstoma taip:
"3. Pieno riebalų kiekis
a) Išskyrus tą atvejį, kuris numatytas b punkte, produkto masėje esantis pieno riebalų kiekis nustatomas ekstrahuojant petroleteriu, prieš tai atlikus hidrolizę naudojant druskos rūgštį;
b) jei prekių sudėtyje yra taip pat riebalų, kurie nėra pieno riebalai, taikoma tokia tvarka:
- visų prekėse esančių riebalų kiekio procentas nustatomas taip, kaip nurodyta a punkte,
- pieno riebalų kiekiui nustatyti yra taikomas metodas, kuris grindžiamas ekstrahavimu petroleteriu, prieš tai atlikus hidrolizę naudojant druskos rūgštį, o vėliau - riebalų rūgščių metilo esterių dujų chromatografiją. Jei randama pieno riebalų, jų procentinė dalis skaičiuojama dauginant metilo butirato koncentracijos procentą iš 25, dauginant produktą iš viso prekių masėje esančio riebalų kiekio procento ir dalijant iš 100."
2 straipsnis
Šis reglamentas įsigalioja dvidešimt pirmą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. sausio 26 d.